

 LĒMUMS

Ādažos, Ādažu novadā

2025. gada 24. aprīlī **Nr.** **170**

**Par portatīvo ierīču uzlādes punkta nodošanu pārvaldībā pašvaldības aģentūrai "Carnikavas komunālserviss"**

Ādažu novada pašvaldība 2025. gada 20. martā parakstīja pamatlīdzekļa pieņemšanas-nodošanas aktu (pašvaldības reģ. Nr. ĀNP/1-21-3/25/291) par portatīvo ierīču uzlādes punkta (turpmāk – Uzlādes punkts) iegūšanu īpašumā bez atlīdzības no Rīgas plānošanas reģiona (turpmāk – RPR).

Uzlādes punkts pēc būtības ir sols ar nojumi, uz kuras uzstādītas Saules baterijas, kā arī pieslēgvieta viedierīcēm uzlādēšanai.

Uzlādes punkts atrodas Ādažu novada Carnikavas pagastā nekustamā īpašuma “Jūras piekrastes josla” (kadastra numurs: 8052 001 0042) sastāvā ietilpstošajā zemes vienībā (kadastra apzīmējums: 8052 004 0290) uz koka platformas Carnikavas promenādes galā, Rīgas līča krastā. Nekustamais īpašums pieder valstij uz likuma pamata, taču pašvaldība ir tā tiesiskā valdītāja.

Uzlādes punkts tika uzstādīts INTERREG Baltijas jūras reģiona transnacionālās sadarbības programmas 2014. – 2020. gada atbalstīta un RPR īstenota projekta “Viedā specializācija un zilā izaugsme Baltijas jūras reģionā” (projekta nosaukums angļu valodā – “Smart Blue Regions: Smart Specialization and Blue Growth in the BSR”; turpmāk – Projekts) ietvaros.

Ādažu novada pašvaldības domes 23.02.2022. saistošo noteikumu Nr. 17/2022 “Pašvaldības aģentūras “Carnikavas komunālserviss” nolikums” 7. punktā pašvaldības aģentūrai „Carnikavas komunālserviss” (turpmāk – Aģentūra) ir noteikts pienākums apsaimniekot un labiekārtot tai pārvaldībā nodotās mazās arhitektūras formas.

Saskaņā ar Pašvaldību likuma 73. panta astoto daļu dome lemj par pašvaldības kustamā un nekustamā īpašuma nodošanu starp pašvaldības iestādēm.

Pamatojoties uz Pašvaldību likuma 73. panta astoto daļu un domes Finanšu komitejas 16.04.2025. atzinumu, Ādažu novada pašvaldības dome:

**NOLEMJ:**

1. Nodot Aģentūrai pārvaldībā Projekta ietvaros uzstādīto pamatlīdzekli – Uzlādes punktu.
2. Aģentūrai nodrošināt 1. punktā noteikto labiekārtojuma elementu uzturēšanu un publisku pieejamību atbilstoši to lietderīgās ekspluatācijas nosacījumiem.
3. Pašvaldības Centrālās pārvaldes Juridiskajai un iepirkumu nodaļai 1. punkta izpildei 15 (piecpadsmit) dienu laikā no lēmuma parakstīšanas dienas sagatavot papildu vienošanos Carnikavas pagasta padomes un aģentūras 02.02.2004. apsaimniekošanas līgumam.
4. Pašvaldības izpilddirektora vietniecei parakstīt 3. punktā minēto vienošanos un veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU